戊辰會靜中出貽同志二十韻
作者：李商隱
朝代：唐

paragraphs: 大道諒無外，會越自登真。
丹元子何索，在己莫問隣。
蒨璨玉琳華，翶翔九真君。
戲擲萬里火，聊召六甲旬。
瑤簡被靈誥，持符開七門。
金鈴攝羣魔，絳節何兟兟。
吟弄東海若，笑倚扶桑春。
三山誠迥視，九州揚一塵。
我本玄元胄，稟華由上津。
中迷鬼道樂，沈爲下土民。
託質屬太陰，鍊形復爲人。
誓將覆宮澤，安此真與神。
龜山有慰薦，南真爲彌綸。
玉管會玄圃，火棗承天姻。
科車遏故氣，侍香傳靈氛。
飄颻被青霓，婀娜佩紫紋。
林洞何其微，下仙不與羣。
丹泥因未控，萬劫猶逡巡。
荆蕪既以薙，舟壑永無湮。
相期保妙命，騰景侍帝宸。